1984 एक भयानक त्रासदी थी, माफी मांगें सैम पित्रोदा: राहुल गांधी  
राहुल ने कहा- 1984 एक भयानक त्रासदी थी
सैम पित्रोदा को माफी मांगनी चाहिए: राहुल
सैम पित्रोदा का बयान पूरी तरह 'आउट ऑफ लाइन' है: राहुल
कांग्रेस नेता सैम पित्रोदा (Sam Pitroda) के 1984 सिख नरसंहार पर दिए गए बयान पर बवाल जारी है. इस मामले में बीजेपी (BJP) लगातार कांग्रेस को घेर रही है. अब कांग्रेस अध्यक्ष राहुल गांधी (Rahul Gandhi) ने इस मुद्दे पर बयान जारी किया है. उन्होंने कहा, 'मुझे लगता है कि सैम पित्रोदा ने जो कहा वह पूरी तरह 'आउट ऑफ लाइन' है और उन्हें इसके लिए माफी मांगनी चाहिए.' राहुल ने कहा, 'मुझे लगता है कि 1984 एक अनावश्यक त्रासदी थी जिसने बहुत दर्द दिया. अभी न्याय होना बाकी है. जो लोग 1984 त्रासदी के लिए जिम्मेदार थे उन्हें अभी सजा मिलना बाकी है.' 

राहुल ने कहा, 'पूर्व पीएम मनमोहन सिंह (Manmohan Singh) ने इस पर माफी मांगी है. मेरी मां सोनिया गांधी (Sonia Gandhi) ने माफी मांगी है. हम सबने हमारी स्थिति को साफ किया है कि 1984 त्रासदी एक भयानक घटना थी और यह कभी नहीं होना चाहिए.' उन्होंने कहा, 'मिस्टर सैम पित्रोदा ने जो भी कहा वह पूरी तरह गलत है और स्वीकार करने काबिल नहीं है. मैं उनसे सीधे तौर पर कहूंगा कि उन्हें इस टिप्पणी पर माफी मांगनी चाहिए.'
गौरतलब है कि न्यूज एजेंसी एएनआई को दिए एक बयान में पित्रोदा ने 1984 मामले पर कहा था, 'मैं इसके बारे में नहीं सोचता, यह भी एक और झूठ है. 1984 की बारे में अब क्या? आपने पिछले 5 साल में क्या किया, 84 में हुआ तो हुआ, आपने क्या किया?'